પણ આવી પાંચ જગ્યાએ ખરીદી કરું તો મારે તો વધારાના રૂપિયા આપવાના થાય. આવી સ્થિતિમાં લોકો ક્યાંથી કૅશલેશ વ્યવહારો તરફ વળે ? સરકાર એમ માનતી હોય કે કાળું નાણું સૌથી વધુ રિઅલ એસ્ટેટ અને ઝવેરી માર્કેટમાં રોકાયેલું છે. તો શા માટે જાહેરાત થયાની આખી રાત સોના-ચાંદીની દુકાનો ખુલ્લી રહી ? રૂ.૫૦૦,૧૦૦૦ની નોટોના કોથળા ભરીને માલદારોએ સોના,ચાંદી, હીરાનાં ઘરેણાંની ખરીદી કરી અને વેપારીઓએ લીધી પણ ખરી. ત્યારે કેમ કોઈ પગલાં ન લેવાયાં ? રાજકીય પક્ષો ચૂંટણી દરમિયાન અનેક મોટી સભાઓ કરે છે. કરોડો રૂપિયા ખર્ચીને સ્ટેજ વગેરે બનાવડાવે છે, એ રૂપિયાનો સરકાર કેમ કોઈ હિસાબ નથી માગતી ? આપણે ત્યાં સૌથી વધુ ભ્રષ્ટાચાર અને કાળું નાણું નેતાઓ અને રાજકીય પક્ષો પાસે છે તે ખુલ્લું સત્ય છે. આ લોકો જ દેશમાં આવી પ્રવૃત્તિઓને ઉત્તેજન આપે છે. કાળું નાણું રોકડ સ્વરૂપે છે એ આપણો ભ્રમ છે. તે રોકડ કરતાં સોના-ચાંદી, જમીનો, પ્રોપર્ટી વગેરના સ્વરૂપમાં વધુ છે. સરકારના આ પગલાંથી જીવનજરૂરી ચીજવસ્તુઓ સસ્તી થવાની વાત તો દૂર ઊલટાનો મંદીનો માહોલ ઊભો થશે. કાળાં નાણાંની સમસ્યાને નાથવા સંગ્રહખોરી ડામવી પડે, ઉત્પાદન વધારવું પડે અને ભાવવધારાને કાબૂમાં રાખવો પડે. માત્ર કરન્સી બદલવાથી તે શક્ય ન બને.”